**ACTA DEL PLE DE SESSIÓ ORDINÀRIA DE 1ª CONVOCATÒRIA DEL DIA 1 DE MARÇ DE 2011.**

La Granada, el dia 1 de març de 2011, essent 2/4 de 9 del vespre (20:30 h) a la Sala de Sessions de la Casa de la Vila, es celebra sessió ordinària de 1ª convocatòria, presidida per l'Alcalde-President Sr. Joan Cols Canals del grup de Convergència i Unió (CiU), assisteixen a la mateixa el 1r Tinent d'Alcalde Sr. Joan Iniesta Zarza del Partit dels Socialistes de Catalunya - Progrés Municipal (PSC-PM), el 2n Tinent d'Alcalde Sr. Carles Tello Luján de Convergència i Unió (CiU), i els Regidors Srs. Francesc Sans Zafra, Francisco Javier Carrión Polvillo del grup de Convergència i Unió (CiU), Diego Díez de los Ríos Sánchez, Jordi Capellades Palau i Regidora Sra. Mercè Villar Pausas del grup Entesa pel Progrés Municipal (EPM).

Es fa constar l’absència justificada de la Regidora Sra. Gemma Cantador Pallarès del grup Entesa pel Progrés Municipal (EPM).

Assistits per la Secretària Sra. Carme Jounou Torrent, que certifica.

Abans de començar la sessió el Sr. Alcalde-President proposa introduir un nou punt a l’ordre del dia per acceptar una cessió de sòl. El punt s’inclourà a l’apartat d’urbanisme.

El Ple ho accepta per unanimitat.

Seguidament s'obre la sessió i comprovat el quòrum d'assistència necessària per a què pugui ser iniciada, es procedeix a conèixer els diversos assumptes inclosos a l'ordre del dia.

**1- APROVACIÓ, SI S'ESCAU, DE L'ACTA DE LA SESSIÓ ANTERIOR.**

Tenint els Srs/Sres Regidors/es còpia de l'acta del Ple del dia 1 de febrer de 2011, aquesta és aprovada per unanimitat dels assistents.

**2- HISENDA.**

**2.1- ACCEPTACIÓ DE SUBVENCIONS.**

Presenta aquest punt el regidor d’Hisenda Sr. Carles Tello Luján.

La Diputació de Barcelona, en sessió de la Junta de Govern de 27 de gener de 2011 va adoptar l’acord de resolució d’atorgament de subvencions a les entitats locals per activitats incloses en el Pla de concertació XBMQ 2008-2011.

En aquesta resolució s’atorga a l’Ajuntament de la Granada, subvencions per les següents activitats:

* Suficiència alimentària escoles bressol 2.073 €.
* Serveis socials d’atenció domiciliària 2.763,81 €.
* Serveis socials bàsics 2.159,30 €.
* Polítiques educatives 2.157,79 €.

I altres subvencions diverses també de la Diputació de Barcelona. El Pla de concertació preveu que els Ajuntaments han d’acceptar aquestes subvencions en la data d’un mes des de la seva notificació.

Dictaminat favorablement per la comissió d’Hisenda, el Ple de la Corporació per unanimitat amb 4 vots de CiU, 1 PSC-PM i 3 d’EPM aprova la seva acceptació.

**2.2- APROVACIÓ, SI S’ESCAU, DELS COMPTES DE GESTIÓ 2010 PRESENTATS PER L’ORGANISME DE GESTIÓ TRIBUTÀRIA.**

Segueix amb aquest punt el regidor d’Hisenda Sr. Carles Tello Luján.

Vist el Compte de la Gestió Recaptatòria realitzada per l'Organisme de Gestió Tributària durant l'exercici 2010 i corresponent a les liquidacions d'ingrés per rebut i liquidacions d'ingrés directe, així com a certificacions de descobert de tributs i preus públics liquidats per l'Ens: Ajuntament de la la Granada.

Havent-se verificat que els ingressos que es reflecteixen en el Compte coincideixen amb els fons transferits a l'Ens.

Vista la relació nominativa de deutors que configura l'estat demostratiu dels drets a cobrar, com estableix l'article 209.2 del text refós de la Llei reguladora de les hisendes locals, aprovat per RDL 2/2004, de 5 de març, i que importa les quantitats següents:

- Pendent de cobrament en període voluntari en data 31 de desembre de 2010.

|  |  |
| --- | --- |
| Rebuts | 00 |
| Liquidacions | 54.190,37 |

- Pendent de cobrament en període executiu en data 31 de desembre de 2010.

|  |  |
| --- | --- |
| Rebuts | 41.067,37 |
| Certificacions | 19.493,41 |

Comprovat que l’aplicació de càrrecs, devolucions d’ingressos indeguts i compensacions a favor de l'ORGT s'ha practicat correctament.

Informat favorablement per la Comissió, el Ple de la Corporació per unanimitat amb 4 vots de CiU, 1 PSC-PM i 3 d’EPM aprova el Compte de la Gestió Recaptatòria de l’any 2010 presentada per l’ORGT.

**3- URBANISME.**

**3.1- SOL·LICITUD A LA COMISSIÓ D’URBANISME DE LA GENERALITAT DE CATALUNYA PER ACTUACIÓ D’INTERÈS TERRITORIAL.**

Presenta aquest punt el Sr. Joan Cols Canals com a regidor d’Urbanisme.

Per part de l’equip redactor del Pla d’Ordenació Urbanística Municipal, s’ha presentat un document pel qual es proposa delimitar una àrea especialitzada destinada a incrementar el desenvolupament tecnològic de la comarca de l’Alt Penedès emplaçada a la zona de comunicacions via satèl·lit de la Granada.

Aquest parc empresarial, proposen destinar-lo a:

* Implantació d’un parc d’activitats econòmiques.
* Investigació i desenvolupament.
* Creació d’equipaments supramunicipals que recolzin els recursos naturals existents.

La proposta concreta és que les cessions d’equipaments de la zona es destini a la creació d’un equipament supramunicipal destinat a “la universitat del vi”, per tal de potenciar l’activitat vinícola de la comarca. Es sol·licita el reconeixement del Parc empresarial tecnològic de l’Alt Penedès a la Granada sigui considerat com a àmbit d’actuació d’interès territorial.

Dictaminat favorablement per la Comissió es proposa l’aprovació d’aquest document per trametre’l a la consulta prèvia de la Comissió d’Urbanisme.

Després d’això intervé la Sra. Mercè Villar Pausas, representant al grup d’EPM.

La Sra. Mercè Villar Pausas diu que va parlar amb l’arquitecte redactor del POUM però que no va saber justificar-li el perquè de l’increment de metres. Actualment la zona de Telefònica té unes 11 hectàrees i la proposta que es presenta aquí és de 18,75 hectàrees, tampoc saben dir-li el perquè aquests increment d’hectàrees són en forma rectangular direcció Sant Cugat i per exemple no van paral·leles a l’autopista.

L’Alcalde-President Sr. Joan Cols Canals diu que el s’intenta és seguir la Carrerada fins al terme de Sant Cugat i no deixar cap zona al mig.

Intervé el Sr. Diego Díez de los Ríos Sánchez dient que d’11 hectàrees passar a 18 hectàrees és un percentatge molt elevat i la finalitat d’això és per després poder tenir més sòl industrial en el POUM, ja que aquesta zona estratègica no es computaria.

Contesta el Sr. Joan Cols Canals dient que sí, que aquesta zona estratègica d’interès territorial no computaria i per tant es pot destinar, si interessa, més sòl industrial en el POUM.

Li contesta el Sr. Diego Díez de los Ríos Sánchez dient que quan es feia el Pla Director s’havia proposat a la Granada un rectangle estratègic i l’equip de govern va demanar que fos moderat, i ara el que estan proposant és tornar al que en un principi preveia el Pla Director i l’equip de govern no va voler.

Ell entén que ara aquesta zona industrial de Telefònica hauria d’estar dins el sòl industrial que reculli el POUM.

El Sr. Joan Cols Canals diu que el que es pretén és aprofitar un sòl industrial que ara ja tenim consolidat, que no retorni a rústic i per això es demana com una actuació d’interès territorial.

Contesta el Sr. Diego Díez de los Ríos Sánchez dient que el que no és lògic és que en el seu moment demanessin moderat i ara ho voleu demanar estratègic perquè no computi. El seu grup d’EPM considera que això s’hauria de fer dins el POUM com a sòl industrial i amb exposició pública perquè tothom hi participés. Per tot l’exposat s’abstindran. És una abstenció crítica perquè consideren que el procediment no és el més adequat.

Després d’això, el Sr. Alcalde-President sotmet la proposta a votació i s’aprova per 5 vots a favor (4 de CiU i 1 PSC-PM) i 3 abstencions d’EPM.

**3.2- ACCEPTACIÓ DE SÒL.**

Presenta aquest punt el regidor d’Obres i Serveis Sr. Joan Iniesta Zarza.

Per part dels propietaris de les vivendes dels blocs núm. 1 del c/de les Cabanyes núm. 14 i 15 i 17 del c/de la Plana, i els blocs 2 i 3 dels números 26-28 i 24 de l’Avinguda Catalunya, s’ha presentat una proposta per cedir a l’Ajuntament l’ús de l’espai comunitari de 1.081,62 m2 que està situat a la banda Nord-est del conjunt immobiliari.

Aquests propietaris disposen de l’ús privat d’aquesta zona i han de fer el seu manteniment suposant això una problemàtica per a ells.

Amb converses mantingudes amb ADIGSA varen manifestar que amb el consentiment de tots els propietaris, aquest espai es podria cedir a l’Ajuntament i destinar-lo a utilitat pública, amb la contra que l’Ajuntament s’hauria de preocupar del seu manteniment.

A data d’avui s’han presentat a l’Ajuntament les signatures de conformitat de tots els propietaris i l’Ajuntament ha d’acceptar-ho i amb posterioritat trametre-ho a ADIGSA per formalitzar la cessió.

Explica que la cessió d’ús seria per a 25 anys, i l’espai és de 1.081,62 m2. Aquesta acceptació s’ha de notificar a ADIGSA i a les comunitats de veïns.

Intervé el portaveu del grup d’EPM Sr. Diego Díez de los Ríos Sánchez dient que hi estan d’acord i que aquesta serà l’única manera de deixar neta aquella zona.

Considerant-se una proposta viable i dictaminat favorablement per la Comissió, el Ple de la Corporació per unanimitat amb 4 vots de CiU, 1 PSC-PM i 3 d’EPM acorda l’acceptació d’ús de l’esmentat sòl.

**4- GOVERNACIÓ.**

**4.1- APROVACIÓ, SI S’ESCAU, DE PETICIONS DE CANVI DE TITULARITAT DE NÍNXOLS DEL CEMENTIRI MUNICIPAL.**

Presenta aquest punt el Sr. Joan Cols Canals com a regidor de Governació.

Vist l'expedient instruït per procedir al canvi de titularitat de diversos nínxols del cementiri municipal de la Granada.

Vist que aquest expedient ha estat exposat al públic durant el període de 8 dies, mitjançant anunci al 3 de Vuit i al tauler d'edictes de l'Ajuntament sense que s'hagi formulat cap reclamació ni observació.

Informat favorablement per la Comissió, el Ple de la Corporació per unanimitat amb 4 vots de CiU, 1 PSC-PM i 3 d’EPM autoritza el canvi de titularitat dels nínxols sol·licitats.

**5- MOCIONS, SI N'HI HA.**

Aquesta moció la presenta el regidor de Comunicació, participació ciutadana i noves tecnologies Sr. Francesc Sans Zafra.

A- MOCIÓ DE SUPORT A ACCIÓ CULTURAL DEL PAÍS VALENCIÀ I A L’ARRIBADA DE LES EMISSIONS DE TV3 AL PAÍS VALENCIÀ.

Les emissions de TV3 al País Valencià s’han pogut veure gràcies a l’esforç i al treball que han fet molts ciutadans a través d’Acció Cultural del País Valencià.

Ara, però, després d’un llarg procés de setge per part del govern de la Generalitat Valenciana format pel Partit Popular i encapçalat pel seu president Francisco Camps, aquests han aconseguit el seu objectiu pel qual ACPV s’ha vist obligada a deixar de reemetre el senyal que permetia les emissions de TV3 en aquest territori.

Tal i com declara Acció Cultural del País Valencià (ACPV): *”Reunida la Junta Directiva d’Acció Cultural del País Valencià el dijous 17 de febrer del 2011, ha pres la decisió de cessar les emissions de TV3 al País Valencià. Això és provocat per les renovades amenaces de noves multes del govern valencià. La nostra entitat ja ha pagat una primera multa de 126.943,9 euros i ara ha de fer efectives dues multes més que sumen 600.000 euros. La data límit per a fer-ho és el 20 de març, si no volem que s’inicie el procés de constrenyiment i embargament de comptes corrents, ajudes i propietats, com l’Octubre Centre de Cultura Contemporània. Ara, a més, se’ns amenaça amb noves multes que significarien 120.000 euros més cada mes.”*

La continuïtat d’aquestes emissions són de vital importància per a la normalització del català en el conjunt del seu àmbit lingüístic, i de les relacions entre Catalunya i el País Valencià. D’altra banda, davant del fet que cada dia tenim accés a més televisions en llengües i continguts ben diversos, la resposta d’un govern no pot ser mai la censura d’un canal en particular, sinó garantir l’accés dels ciutadans a la més àmplia oferta, com a mostra de pluralitat informativa i de llibertat d’expressió.

1. Manifestar el nostre rebuig a les pressions exercides per part del Govern valencià sobre Acció Cultural del País Valencià.
2. Expressar el nostre convenciment que les emissions de TV3 al País Valencià són una mostra de normalitat en l’exercici de la llibertat d’expressió, la pluralitat informativa i la promoció de la llengua.
3. Refermar el nostre suport a l’arribada d’un acord entre els governs de Catalunya i el País Valencià perquè tots els respectius canals de ràdio i televisió autonòmiques arribin als dos territoris amb normalitat, i demana al Govern de Catalunya que consideri una prioritat el tancament d’aquest acord el més aviat possible.
4. Fer arribar aquest acord al Ministeri d’Indústria, al Govern de Catalunya, al de la Generalitat Valenciana i a ACPV.

**B- DECLARACIÓ INSTITUCIONAL A FAVOR QUE EL GOVERN REGULI UN PROCEDIMENT QUE GARANTEIXI EL SECRET DEL VOT A LES PERSONES AMB DISCAPACITAT VISUAL A LES PROPERES ELECCIONS MUNICIPALS.**

Segueix amb la presentació d’aquesta moció l’Alcalde-President Sr. Joan Cols Canals.

Fins a les eleccions generals de 9 de març de 2008, les persones amb discapacitat visual, no podien exercir el seu dret al vot de forma autònoma i secreta com garanteix la Constitució a tots els ciutadans. L'article 87 de la Llei Electoral, els obligava a servir-se de "una persona de confiança" per escollir la papereta i introduir-la al sobre de votació.

Des de l’any 2004, un grup d'invidents integrats en l'Associació Catalana per a la Integració del Cec (ACIC), va reivindicar l'establiment d'un sistema que garantís a aquest col·lectiu, mitjançant l'ús del braille, el secret i l'autonomia en l'exercici del vot, equiparant-nos, així, a la legislació d'altres països com Suècia i Alemanya en l'àmbit europeu, i a d’altres llatinoamericans com El Salvador, Bolívia, o Costa Rica, on ja es garantia.

Després d'una llarga lluita, que va incloure la recollida de 21.011 signatures registrades al Congrés dels Diputats, diverses proposicions no de llei aprovades a Andalusia, València i el Congrés dels Diputats; manifestacions, reclamacions davant les juntes electorals, el Síndic de Greuges, el Defensor del Poble, i davant els tribunals, i una campanya de mocions aprovades pels ajuntaments, en què 103 municipis catalans van donar suport a la iniciativa, en octubre de 2007, es va aprovar una reforma de la Llei electoral, que va garantir el vot secret dels cecs.

Així, la Llei Electoral en el seu article 87.2, va autoritzar el Govern a regular un procediment que garanteixi el secret del vot a les persones amb discapacitat visual en tots els processos electorals. Això ha permès votar secretament per primera vegada en la història democràtica a 1.623 persones en les eleccions generals de març de 2008, o 207 en les autonòmiques catalanes recentment celebrades, per citar alguns exemples.

Però el Reial Decret 1612/2007, que va establir aquest procediment de vot accessible, va desenvolupar parcialment el mandat legal, ja que va excloure expressament de la seva regulació les eleccions municipals, que van quedar a regulació posterior condicionada a l'avaluació per part del Govern del funcionament del sistema recentment implantat. (Disposició addicional única del RD).

Malgrat el que preveu aquesta norma, i a l'aprovació l'any passat d'una Proposició no de llei al Congrés dels Diputats en el mateix sentit, el Govern no ha procedit a avaluar el funcionament del sistema implantat, i no ha regulat un sistema que garanteixi el vot secret i autònom als invidents en les eleccions municipals.

Atès que, si no es regula el procediment de vot accessible en les eleccions municipals, es produiria, a més d'una vulneració de la llei electoral i d'un dret fonamental al vot secret i autònom, una greu discriminació de les persones amb discapacitat visual, que podrien votar secretament en les altres eleccions, però no en l'elecció del seu Ajuntament, l'Administració més propera al ciutadà.

És per aquests motius que el Ple de la Corporació per unanimitat, amb 4 vots de CiU, 1 PSC-PM i 3 d’EPM aprova els següents acords:

**Primer.-** Instar al Govern de l'Estat espanyol, a regular, de conformitat amb el mandat establert en la Constitució, i en el número 2 de l'article 87 de la Llei Orgànica de Règim Electoral General, un procediment que garanteixi el secret del vot a les persones amb discapacitat visual en les pròximes eleccions municipals de maig de 2011, similar al ja previst per a la resta de processos electorals.

**Segon.-** Remetre aquesta moció per al seu coneixement i adhesió, a la Federació Espanyola de Municipis i Províncies, a l'Associació Catalana de Municipis i Comarques, al Govern de l'Estat espanyol, al Govern de la Generalitat, al Congrés dels Diputats i al Senat, i al Parlament de Catalunya.

**6- INFORMES REGIDORIES / DECRETS D'ALCALDIA.**

**DECRETS D'ALCALDIA.**

Per part de la Sra. Secretària es procedeix a donar lectura a la relació de decrets d'alcaldia emesos del número 11 al 17 de l'any 2011.

**INFORMES REGIDORIES.**

* El Tinent d’Alcalde Sr. Carles Tello Luján, més que un informe fa un prec, dient que essent que estem a poc temps de les eleccions municipals i davant d’un paper que es va repartir dies passats referent a l’escola, demana de manera genèrica a tothom que es mantinguin les formes, tant amb paraules com amb escrits.

**7- PRECS I PREGUNTES.**

* El Sr. Jordi Capellades Palau diu que a la Plaça de la Boveria, a les zones dels jardins, s’hi ha vist alguna rata.

Contesta el Sr. Joan Iniesta Zarza dient que ho diran a l’empresa que fa les desinfeccions per tal que faci una actuació ràpida.

* El Sr. Diego Díez de los Ríos Sánchez, referent al tema de la C-15 diu que han tallat alguns camins com el dels Pujols i no ho senyalitzen prou bé.

S’hauria de fer alguna gestió per tal que millorin les senyalitzacions i també perquè diguin el temps que estaran tallats.

Contesta el Sr. Joan Iniesta Zarza dient que aviat estarà resolt el tema, han de fer un asfaltat. De totes maneres estan vetllant tot el tema de les obres de la C-15.

I no havent-hi cap més assumpte a tractar l’Alcalde-President aixeca la sessió essent ¼ de 10 del vespre (21:15 h) i signa la present juntament amb la Secretària, que certifica.